als_Latn dik_Latn sag_Latn
Mashtrimi/ Arbitrazhi me Rapiscan, zbulohet pagesa e Tony Blair-it 495 mijë euroEkonomi, Kryesore Friday, March 20th, 2015
Ervin Kaduku
– Këshilltari i Kryeministrit Rama deri tani ka deklaruar se ai e bën “gratis” punën…
Në korrik të vitit të kaluar, ka qenë një ndër këshilltarët e jashtëm të Kryeministrit Edi Rama, që dha një shpjegim mbi punën e tij në vendin tonë. Pyetja ishte bërë nga tabloidi “Sun”. Pyetur nga “Sun” për punën e tij në Shqipëri, Campbell, siç tha vetë në një blog, deklaroi se ofron shërbimet e tij “veçmas” Tony Blair-it dhe se këto shërbime për Ballkanin i ofron “për tarifa shumë më të ulëta se zakonisht”. “Unë jam mbështetur nga një donator joqeveritar nga Evropa Perëndimore”, – shtoi ai, por duke refuzuar të japë publikisht emrin e donatorit.
Ndryshe nga Campbell, për Tony Blair-in gjithashtu “Sun” mësoi se ai i jep shërbime Shqipërisë. Madje, sipas zëdhënëses së tij, shërbimet e Blair-it janë “pa kosto për qeverinë e Shqipërisë”. Megjithatë, media të ndryshme ndërkombëtare sugjeruan se, gjithsesi, grupi i tij i punës do të financohet nga një institucion ndërkombëtar, ndërsa, sipas Kryeministrit Edi Rama, Blair shërben “personalisht, tërësisht vullnetarisht”.
Por një VKM e nxjerr zbuluar, më në fund, mënyrën se si qeveria e paguan, madje me shuma të majme, këshilltarin e vet “jofitimprurës”.
Me një vendim, të mbajtur deri tani gjysmë të fshehtë, qeveria “Rama” del se ka urdhëruar Ministrinë e Financave të paguajë gati gjysmë milioni euro “për kryerjen e pagesave të tarifave të avokatëve në çështjen e arbitrazhit ndërkombëtar”. Kjo është mësuar këto ditë nga publikimi i VKM-së në “Fletoren zyrtare”.
Vendimi i qeverisë mban datën 11 mars 2015 dhe u publikua dy ditë më parë në “Fletoren zyrtare”. Vetëm se vendimi në fjalë nuk është publikuar në faqen zyrtare të qeverisë “kryeministria.al”, ku janë botuar të gjitha vendimet e tjera të marra në mbledhjen e qeverisë të 11 marsit.
Vendimi thotë që nga fondi rezervë i qeverisë, Ministria e Financave duhet të përdorë një shumë prej 495 mijë eurosh “për kryerjen e pagesave të tarifave të avokatëve në çështjen e arbitrazhit ndërkombëtar ICC nr. 20447/MHM S2 Albania sh.p.k. dhe Rapiscan Systems Inc. kundër Republikës së Shqipërisë”.
Shkelja
Sikurse është raportuar kjo edhe më parë, një firmë ligjore në pronësi të Blair, Omnia Strategy, është punësuar nga qeveria e Shqipërisë për konsulencë juridike dhe përfaqësim në një mosmarrëveshje tregtare me kompaninë amerikane Rapiscan dhe bashkëpronaren e saj shqiptare, kompaninë S2 Albania. Mësohet se Omnia Strategy është punësuar përmes një procesi të njohur si “ftesë për negociata” të zhvilluar nga Avokatura e Shtetit. Vendimi i Avokaturës së Shtetit për përzgjedhjen e Omnia ka gjasa që është në kundërshti me vetë rregullat e përcaktuara në ftesën për negociata, e cila sanksiononte që kompanitë pjesëmarrëse duhej të ishin së paku me pesë vjet përvojë, kusht që Omnia nuk e plotësonte.
Koncesioni
Mosmarrëveshja për të cilën znj. Blair do të përfaqësojë Shqipërinë në gjyq lidhet me një koncesion të dhënë në muajt e fundit të qeverisë së kaluar. Duke qenë një koncesion shumë i kritikuar, ai ngarkonte një tarifë të posaçme për çdo mjet që kalonte pikat kufitare për të paguar për shërbimin e skanimit të mallrave për të luftuar evazionin fiskal apo trafiqet. Qeveria e re nuk pranoi ta zbatojë kontratën e nënshkruar nga qeveria e kaluar, por në të njëjtën kohë punësoi një konsulent të ri, Crown Agents, me kosto rreth 8.5 milionë euro për dy vjet, kontratë që supozohej se do të ndihmonte qeverinë shqiptare të rriste të ardhurat doganore.
Si rrjedhojë, Rapiscan iu drejtua arbitrazhit duke kërkuar një dëmshpërblim të përgjithshëm prej 359 milionë dollarësh.
Mashtrimi
Vendimi për punësimin e kompanisë së zonjës Blair vjen në një kohë kur bashkëshorti i saj, ish-kryeministri i Mbretërisë së Bashkuar, Tony Blair, është zyrtarisht këshilltar i kryeministrit Edi Rama. Po kjo bie në kundërshtim me sa është pretenduar më parë, se shërbimet e z. Blair janë “pa kosto për taksapaguesit shqiptarë”, pretendime që nuk kanë bërë asnjëherë të ditur atë se kush e paguan koston e punës së ish-kryeministrit Britanik në Shqipëri dhe as nuk sqarojnë nëse Blair-i po punon apo jo falas si këshilltar i kryeministrit Rama.
Sa i përket faktit që vendimi për pagesën e Omnia nuk u publikua në faqen e qeverisë kryeministria.al, siç ka qenë praktika në Shqipëri për vendimet e qeverisë që nga viti 2003, kjo nuk është hera e parë që qeveria është selektive në publikimin e këtyre vendimeve dhe se në të shkuarën, shumë vendime që mbartnin rritje taksash janë mbajtur të papublikuara.
VENDIM nr. 212, datë 11.3.2015
PËR NJË SHTESË FONDI NË BUXHETIN E VITIT 2015, MIRATUAR PËR MINISTRINË E FINANCAVE, PËR PAGESËN E SHËRBIMEVE JURIDIKE PËR PËRFAQËSIMIN DHE MBROJTJEN NË ÇËSHTJEN E ARBITRAZHIT NDËRKOMBËTAR ICC NR. 20447/MHM S2 ALBANIA SHPK DHE RAPISCAN SYSTEMS INC. KUNDËR REPUBLIKËS SË SHQIPËRISË
Në mbështetje të nenit 100 të Kushtetutës, të neneve 5 e 45, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, dhe të nenit 13, të ligjit nr. 160/2014, “Për buxhetin e vitit 2015”, me propozimin e ministrit të Financave, Këshilli i Ministrave
VENDOSI:
- Ministrisë së Financave, në buxhetin e miratuar për vitin 2015, në programin “Ekzekutimi i pagesave të ndryshme”, në kategorinë e shpenzimeve korrente, i shtohet kundërvlera në lekë e fondit prej 495.000 (katërqind e nëntëdhjetë e pesë mijë) eurosh, për kryerjen e pagesave të tarifave të avokatëve në çështjen e arbitrazhit ndërkombëtar ICC nr. 20447/MHM S2 Albania sh.p.k. dhe Rapiscan Systems Inc. kundër Republikës së Shqipërisë.
- Efekti financiar, i parashikuar në pikën 1, të këtij vendimi, të përballohet nga fondi i kontigjencës, miratuar për vitin 2015.
- Ngarkohet Ministria e Financave për zbatimin e këtij vendimi. Ky vendim hyn në fuqi menjëherë dhe botohet në Fletoren Zyrtare.
KRYEMINISTRI
EDI RAMA
als_Latn sna_Latn als_Latn als_Latn als_Latn als_Latn als_Latn als_Latn als_Latn als_Latn als_Latn vec_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn jav_Latn